**ЕДИН 24 МАЙ**

**Един 24- ти май -** поредният от 27- годишната история на Българското училище във Виена.

**Един 24-ти май** – най-хубавият празник на Българските училища в чужбина, които гордо разнасят възрожденския му дух по света.

**Един 24-ти май** – празник на Българското училище, на родната просвета и култура!

**Защо един!?**

**Защото** всяка година **24-ти май** идва с приказното вълшебство на детското очарование, въ**л**нуващо и непоправимо искрено, изпълващо сърцата ни с радост и гордост, с тъга и надежда.

**Защото 24-ти май** е ден на учителя, на този, който тихо, скромно и с ентусиазъм  дарява знание и култура  на нашите деца, на бъдещето на България.  Учителите, които в този ден се вълнуваме заедно с нашите ученици, гордеем се с техните успехи и тъжим, когато се разделяме с вече порасналите ни ученици.

Всеки **24-ти май за мен е единствен и неповторим** – пъстър, шумен, наситен с много емоции. Но винаги, когато уморена се прибирам у дома, отрупана с букетите цветя, нося в сърцето си обичта, с която са ме дарили моите ученици! Щастие, което ме спохожда вече 27 години!

И така, изпълнена с нова енергия, вяра и надежда, поглеждам към **следващия 24-ти май**!

**А 24-ти май в тази 2019 година Българското училище „Св.св.Кирил и Методий“ във Виена отпразнува традиционно с голяма празнична програма, озаглавена  *„С БУКВИТЕ ОТИВАМЕ ДАЛЕЧЕ, С БУКВИТЕ СЕ УЧИМ И РАСТЕМ“* .**

Празнувахме и природата празнуваше с нас. Не остана и следа от дъжда, облаците и ниските температури. Слънчевите лъчи огряха още в ранни зори на 24-ти небето над Виена и ни вдъхна увереност, че и празникът на нашето училище ще бъде триумф на знанието, младостта и родолюбието.

Един след друг първи в празната зала на БКИ „Дом Витгенщай“  започнаха да пристигат учителите и настоятелите – натоварени с торби, пълни с материали за украса, носии, театрални костюми и още какво ли не. И изведнъж празната зала и безцветните стени на дома оживяваха с цветовете на българския трикольор, с прекрасните букви на глаголицата, с картините на малките ни талантливи художници от клуб „Художник“. И навсякъде балони, балони, балони – с невероятно умение и артистичност г-жа Екатерина Козарова украси залите и стотиците балони  придадоха особена цветна нотка на празника ни. Бързо заемаха мястото си по широката и дълга маса и предметите, изработени от децата от клуб „Традиции“. Специално място зае и най-новото издание на ученическото ни списание „Патиланци“, привличащо вниманието с голямата жълта рисунка на Карли от Предучилищната ни група. На централно място поставяме масата за дарения, които тази година заедно с печалбата от продажбата на предметите от базара и списанието ще бъдат дарени на Фондация „Деца с проблеми в развитието“ в България.

Започват да идват и учениците със своите родители и близки, приятели на училището, българи. И залата се изпълва с шум, настроение и суматоха. И цветя, цветя, цветя.

По традиция поднасяме своя букет цветя пред паметника на Светите братя в двора на БКИ „Дом Витгенщайн“ и бързо се връщаме в залата, за да започнем навреме. Защото програмата ни е дълга и богата – започваме с химна „Върви, народе, възродени“ в изпълнение на момичетата от 9-ти клас, следват традиционните поздравления и вълнуващата раздяла с Випуск 2019 година. Малчуганите от детската ни градина „Мечо Пух“ и децата от предучилищната група „Моливко“ изпращат нашите дванайсетокласнички с букети цветя и бонбони, а аз им поднасям дипломите и с треперещ глас им пожелавам „На добър час!“.

Време е и за песента „Първи клас“, която ни напомня, че есента ни чака новият Буквар. На сцената излиза Стефан от 4-ти клас, който предава щафетата на бъдещите първолаци като дарява нова раничка и дебела книга на малкото си братче Самуил от предучилищната група.

Не остава време за сълзи, защото залата се изпълва със заразяващите звуци на „Шопското хорце“ и малките танцьори от „Шарено чорапче“, които завладяват сцената със своите бързи ритмични стъпки. Малко по-късно ще излязат отново, заедно с по-големите си съученици, и в пъргава „Въртележка“ ще изправят публиката на крака.

Празничната ни програма продължава с много стихове, песни и музикални изпълнения. Публиката слуша в захлас Вазовото стихотворение „Българският език“ в изпълнение на Михаил от 5-ти клас и особено вълнуващото изпълнение на цигулка на 6-годишния Константин, акомпаниран от своята баба, известната пианистка Виолета Попова. Даряваме ги заслужено с буйни аплодисменти.

В деня на българската просвета и култура наши специални гости са децата от Детския танцов състав към сдружение „БЪЛГАРСКИ РИТМИ“, Виена с художествен ръководител Диана Стоева, които с професионално умение, покоряващи усмивки и темпо взривиха публиката.

След кратка почивка идва време за очакваната с нетърпение театрална постановка „С*ТРАШНИ СМЕШКИ, СМЕШНИ СТРАШКИ ЗА ГЕРОИ С ОПАШКИ* ” от Недялко Йорданов, постановка на Лина Гладийска и Таня Александрова.  Залата потъва в мрак и завесата се вдига. В следващите минути невероятните ни артисти ще завладеят вниманието на публиката – настъпилата тишина само след секунди се изпълва с весел смях и децата се вживяват в приключенията на зайчето Стоянчо и неговия приятел - вълка Коста, Лили-късата поличка и тримата глигани-хулигани.

**Ето някои отзиви:**

*„Беше страхотно, адреналин в небето и очакваме септември и новия сезон!*

*Благодарим, Лина и Таня, за уникалното преживяване! Цялото ни семейство се забавлява неимоверно!“*

*Стефан, Жени, Самуил и Георги*

*„Огромно благодаря и на Вас (г-жа Гладийска)  за вчерашното представление! На мен то много ми хареса, но още по-важно ми е, че дъщеря ми се чувства щастлива и доволна от крайния резултат и усещането, което е изживяла на сцената.“*

*Деница Михова (майка на Лили)*

*„И при нас вълнението продължава, благодарим на Лина и всички замесени за страхотното преживяване!*

*...благодарим за театралното приключение! „*

*Силвия и Стефан*

*Гордея се с уникалните артисти, които грабнаха вниманието на публиката от първата секунда и оставиха малки и големи зрители в захлас до последната минута на представлението. Магията на изкуството беше на сцената! Вълшебните моменти от живота, които ни дават сили отново и отново да сътворяваме доброта и красота!*

*Таня Александрова*

*„Здравейте, малки, чудесни артисти!*

*Поздравления още веднъж за вчерашното представление!*

*Благодаря ви, че изиграхте ролите си с вдъхновение и точност и спечелихте вниманието и овациите на публиката!*

*Благодаря на родителите за всеотдайната подкрепа, без която творческият процес и прекрасният резултат нямаше да бъдат възможни!*

*Да изпълним обещаното пред публиката вчера: “Това е антрактът, не края!”*

*Лина Гладийска-Георгиева*

Накрая всички ни очакваше богата трапеза, отрупана с много вкусни неща, приготвени от майсторските ръце на нашите майки и баби.

Да, **24-ти май** е най-светлият, обичан и съкровен български празник.

**Така да е още дълги години напред ...**

**След празника учителите от Българското училище във Виена споделят:**

**д-р Ирина Ботева-Владикова:** *„Да празнуваш своята писменост и култура е най-силният израз на богатата духовност и достойнство на българския народ.“*

**Анета Геранлиева:** *„24 май за мен е не само празник на буквите. Чувствата, които изпитвам, са смесени. Радост от свършената работа и малко тъга от раздялата със следващия випуск. Ден за равносметка, ден за бъдещи планове. Буквите – това сме ние хората. Буквата е равна на човек! Когато се подписваш, дори и нечетливо, дори само с една буква. Тя оставя отпечатък върху листа и се превръща в теб. Тя е твоята ВОЛЯ. Буквата е твоята ДУМА и гарантира, че ти държиш на нея. Буквата е силна, колкото твоята ЧЕСТНОСТ. Вярна, колкото твоята ВЯРНОСТ. Обвързва те толкова здраво, колкото здрав си ти. Докато държиш на думите си, буквата е равна на теб. Ако измениш на думите си, ти вече не си равен на себе си.*

*В този тържествен за нас ден пожелавам на всички да имаме силата да сме равни на своите букви и да сме достойни за тях!“*

**Красимира Шарф:** *„Залата на „Дом Витгенщайн“ се оказа малка, за да побере децата, родителите и гостите на най-светлия български празник. С много усмивки, ведро настроение, песни, танци, театрална постановка децата и учителите от училището показаха, че 24-ти май е и ще си остане завинаги в сърцата на всички българи, където и да се намират по света.“*

**Таня Александрова:** „*Българо-австрийско училище “ Св. св. Кирил и Методий” в град Виена е уникално място най- вече с духа, който цари в него! С апостолска всеотдайност учителите откриват пътя към знанията, дават възможност за изява на талантите  на всички свои възпитаници.*

*В Деня на българската просвета и култура и на славянската писменост отново сведохме глави пред святото дело на братята Кирил и Методий. Това е денят, в който по-емоционално усетихме себе си като неделима част от световната цивилизация.*

*В този ден всички заедно: ученици, родители, учители и гости, пяхме Химна на Кирил и Методий, защото 24 май е символ на достойнство, традиция и духовност.“*

**Симона Захариева:** *„Да имаме наша азбука е богатство! Неописуемо е чувството да си част от първите стъпки на малките деца, желаещи да научат майчиния си език далеч от родината. Толкова е хубаво да видиш техните усмивки на сцената, гордостта, която изпитват техните родители. Радвам се, че избрах да бъда учител! Обичам 24-ти май, той събира българската общност, звучи химнът на Кирил и Методий, аромат на цветя се носи в залата. Песни, танци, усмивки и сълзи... Всичко това е за мен 24-ти май!“*

**Жени Делчева:** *„Този Ден на славянската азбука беше като никой друг! За пръв път празнувах “от другата страна” и беше емоция и адреналин. Благодаря, колеги, деца и родители, че го направихте незабравим!“*

**Кристина Николова:** *„На 24 май винаги се чуваствам като част от вечността, носеща името литература и съм особено горда с това. Това е празник, който е дълбоко скътан в сърцето ми, в душата на всеки един българин, независимо в коя точка на света се намира.*

*Трудно ми е да опиша вълнението, което ме споходи след толкова години да бъда отново част от бългаското училище, особено на 24 май. Децата бяха невероятни, създадоха една магия с много емоции, а на колегите мога да кажа само БЛАГОДАРЯ, че ме направихте част от тази магия.“*

**Тодор Тодоров:** *„Боже, колко е красиво всичко! Скъпи колеги, за Вас:*

***Ръката на учителя***

*На теб са ти останали длъжници*

*поетите на всички времена...*

*От огъня на твоите зеници*

*са пламвали сърца и знамена.*

*А ти гориш – безименен и скромен.*

*От теб животът става по-красив.*

*Не ти е нужен паметник огромен,*

*щом гледаш с погледа на всеки жив.*

*На теб са ти останали длъжници*

*поетите на всички времена...*

*Догаряли са твоите зеници-*

*на другите дарили светлина.*

*Затуй наместо паметник гранитен,*

*ти в спомените наши си изгрял.*

*И всеки помни по един учител -*

*из стръмното ръката му подал.*

*Харалампи Харалампиев*